Pedofiel-pa gevonnis: ‘Hy kry wat hy verdien’Argieffoto. Die pa van een van die slagoffers van die berugte Sasolburg-pedofiel het Donderdag gesê die gesin is dankbaar dat ŉ lang en moeilike pad vandag tot ŉ einde gekom het, nadat die man in die hooggeregshof in Bloemfontein gevonnis is. Die 42-jarige man, wie se naam nie bekendgemaak mag word nie, is in Augustus vanjaar skuldig bevind op 933 seksuele aanklagte, wat onder meer verkragting, seksuele aanranding en die vervaardiging en verspreiding van kinderpornografie insluit. Regter Jake Moloi het die man vandag tot 36 keer lewenslange tronkstraf gevonnis op die 36 aanklagte van verkragting. Die man is ook tot tien jaar tronkstraf gevonnis vir seksuele omgang met ŉ minderjarige, vyf jaar tronkstraf vir elke aanklag van seksuele aanranding, 15 jaar tronkstraf vir 542 aanklagte van die besit van kinderpornografie, 15 jaar tronkstraf vir 108 aanklagte van die verspreiding van kinderpornografie en 20 jaar tronkstraf vir 228 aanklagte van die vervaardiging van kinderpornografie. Die vonnisse sal gelyklopend uitgedien word. Phaladi Shuping, woordvoerder van die Nasionale Vervolgingsgesag (NVG), het gesê altesaam 200 000 foto’s van kinders en verskeie video’s van kinders wat verkrag word, is in die man se besit gevind. Tydens die verhoor het dit aan die lig gekom dat die man sy sewejarige dogter vanaf Julie 2009 tot Maart 2012 13 keer verkrag het. Vanaf Augustus 2011 tot Mei 2014 het hy ook sy ander dogter verkrag. Sy was ses jaar oud toe die verkragting begin het. Hy het ook van sy dogters se maats verkrag en seksueel aangerand wanneer hulle by sy dogters oorgeslaap het. Hierdie slagoffers was tussen 5 en 8 jaar oud. Een van hierdie maats se pa, wie se naam weerhou word om die identiteit van sy dogter te beskerm, het ná die vonnisoplegging aan Maroela Media gesê hy is dankbaar die saak is afgesluit. “Kan jy regtig ŉ vonnis koppel aan dit wat hy gedoen het? Nee. Maar geregtigheid het sy gang gegaan en hy het gekry wat hy verdien. Dit is nou uiteindelik verby.” Adv. Xolisile Khanyile, die direkteur van openbare vervolging in die provinsie, het die vonnis verwelkom. “Ons hoop die vonnis dien as afskrikmiddel vir potensiële oortreders. Die NVG is baie tevrede met die vonnis. Geregtigheid het geskied. Dit is net jammer dat jong kinders so geskend moes word deur iemand wat hulle vertrou het,” het Khanyile gesê.